description: Виното като ценен инвестиционен актив

title: In Vino Pecuniae*

maintext:
• Изисквана инвестиция: 20 00 - 30 000 евро
• Разходи – 2-3% от активите годишно + 10-20% комисиона за сделките
• Доходност: за последните 10 години средногодишно 10-15%
През последните години на несигурност на финансовите пазари все повече инвеститори се насочват към търсене на нови възможности за защита и умножаване на парите си. Така освен благородни метали и произведения на изкуството виното също се превърна в ценен инвестиционен актив. По данни на компанията Fine Wine Experts годишно в качествени вина се влагат около €2.5 милиарда. В България, макар и уж винена държава, този тип инвестиция не е особено популярна. Затова с този материал ще се опитаме да разкажем повече за нея. През последните години на несигурност на финансовите пазари все повече инвеститори се насочват към търсене на нови възможности за защита и умножаване на парите си. Така освен благородни метали и произведения на изкуството виното също се превърна в ценен инвестиционен актив. По данни на компанията Fine Wine Experts годишно в качествени вина се влагат около €2.5 милиарда. В България, макар и уж винена държава, този тип инвестиция не е особено популярна. Затова с този материал ще се опитаме да разкажем повече за нея.
Premier grands crus classé A
Основната част от търговията с "инвестиционно вино" се извършва при търговците на едро в Бордо, които купуват вината от избите и после ги предлагат на потребителите и инвеститорите. Този пазар е не особено прозрачен и цените се знаят само от страните по сделката, въпреки че повечето търговци обявяват и индикативни котировки за отделните вина. В общия случай не може да закупите вино от самата изба на по-добра цена.
Ако не сте голям инвеститор, разполагащ с няколко десетки хиляди евро, то е почти задължително да ползвате услуги на посредник-брокер, с чиято помощ може да инвестирате и по-малка сума, както и да получите препоръки и съдействие. Добра възможност за това са онлайн търговци като
, които предлагат както множество вина за продажба, така и възможността за "доверително управление" – покупка, съхранение, застраховка и последваща продажба на избрани вина, съвети при избора им и т.н.
Освен съхранението другите неизбежни разходи при инвестиции във вино са застраховката (която се прави само от френски застрахователи) и разходите за оценки, сертификати, консултации и т.н. Общият годишен размер на всички разходи обичайно е между 2 и 3% от стойността на инвестицията. Отделно от това се дължат и значителни комисиони на търговците (между 10 и 20%) при покупко-продажбите.
Както и при другите инвестиции, по-рисковото управление на портфейла и спекулативните покупки и продажби могат да донесат и доходност значително над средната. По-високите разходи по сделките, както и по-дългото време за сключването им обаче могат да доведат и до сериозни загуби при неправилна преценка. Както при всеки пазар, най-важни са дисциплината, познанията и не на последно място – късметът.
Инвестиции в българско вино
Българското вино има нулева инвестиционна стойност. И не защото е лошо, а защото за него няма вторичен пазар. Макар колекционерите на вино да са сравнително немалък брой, техните колекции имат по-скоро сантиментална или потребителска стойност, но не може да се разчита да се печели от тях. Не на последно място, в България като цяло липсват условия за професионално съхранение на вино и няма гаранция, че дори да попаднете на рядка бутилка, тя е съхранявана правилно. Последното важи в особена степен в популярните сред колекционерите български вина на възраст 30, 50 или повече години – макар да изглеждат атрактивни и да се продават скъпо, те не само нямат инвестиционна стойност, но не стават и за пиене.
Пазарът на "инвестиционно вино" е силно доминиран от френските вина, и по-специално тези от Бордо, на които се падат поне 2/3 от оборота/размера на инвестициите. Избите от Бордо имат вековна система за класификация и за разлика от бургундските например са сравнително големи като капацитет, което им позволява да произвеждат по няколко десетки или стотици хиляди бутилки вино годишно с еднакво добро качество. Добра инвестиция може да е и шампанското от най-добрите марки, както и супервината от Тоскана и Калифорния.Изборът на конкретно вино и реколта изисква задълбочени познания както на самия регион и производителите му, така и за това как пазарът оценява съответното вино. Общият принцип е, че колкото по-високо стои съответният производител в класификацията, толкова е по-висока цената на виното му. Този принцип обаче има и много изключения. Все пак вината на т.нар. Premier Cru изби от апелацията Медок в Бордо (Haut Brion, Lafite Rothschild, Latour, Margaux, Mouton Rothschild) иот съседния Сейнт Емилион (Château Angélus, Château Ausone, Château Cheval Blanc, Château Pavie), както и легендите Petrus и Château d'Yquem обикновено са най-високо оценявани и от винените критици, и от търговците. Между другото влиянието на винените гурута като Робърт Паркър върху пазара на вино е не по-малко от това на Уорън Бъфет на финансовия пазар. Така например, след като през декември 2014 той повиши оценката си за Mouton Rothschild реколта 2005 от 96 на 99+ точки, само след месец цената на виното вече беше с 25% по-висока.Вариант за по-висока печалба (разбира се, срещу по-висок риск) е да се купи вино на по-ранните етапи на производството му - sur souches (докато още е грозде) или en primeur (преди да е бутилирано). Ако се "уцели" правилната реколта и изба, тук доходността може да достигне и няколкостотин процента. Трябва обаче да се има предвид, че вината от високия клас обикновено отлежават поне няколко години, преди да се пуснат на пазара, така че при инвестиция "на зелено" вложената сума се блокира за дълго време.Пазарът на "инвестиционно" вино има и своя истинска борса – London International Wine Exchange. На нея се търгуват около 4500 различни вина, 2/3 от които са от района на Бордо, а останалите - от Бургундия, Шампан, Тоскана, Калифорния. Освен предлаганата търговска платформа може би най-важната функция на тази борса е предоставянето на непрекъснати котировки онлайн на търгуваните вина. Така инвеститорите получават обективна информация за цените и доходността на инвестицията си. Борсата изчислява и няколко индекса, които дават обобщена представа за движението на винения пазар. Иначе търгуваните обеми са значително по-малки от тези на "извънборсовия" пазар в Бордо, а таксите и комисионите са "солени" – брокерската комисиона е 12%, а таксата за борсата - още 2.5%.farrvintners.com или cavissima.comОсвен пряката инвестиция във вина алтернативна възможност за инвеститорите е и участието във "винен" инвестиционен фонд, чрез който се постига по-голяма диверсификация, икономии от мащаба и професионално управление. По регулативни причини обаче повечето такива фондове не предлагат публично дяловете си или също изискват висока минимална инвестиция от няколко десетки хиляди евро. Иначе за последните 10-15 години средногодишната доходност на подобен фонд е 10-15%, като подобна е доходността и за последните 12 месеца.Въпреки че купувате реален актив, трябва да свикнете с мисълта, че няма да видите/опитате виното, в което инвестирате. Подобно на търговията със злато, инвестиционното вино рядко напуска складовете, в които се съхранява. Последните обикновено са в големите безмитни зони, като излизането от тях е свързано и с плащането на ДДС. Затова и съхранението на виното е сериозен разход, от който не може да се пести. Трябва да знаете и че ако виното се премести например от склад в Бордо в такъв в Лондон, последващата му продажба във Франция е невъзможна или твърде неизгодна. Това е така, защото вече никой няма да носи отговорност, че виното е правилно съхранявано, транспортирано и не на последно място – не е фалшификат. А фалшификатите сред скъпите вина са не по-малко от тези при картините. Само за пример – празните бутилки от тези вина се радват на значително търсене и даже се продават в eBay.Вината обичайно се търгуват в каси на дузини (12 бутилки). Средната цена на първокласните вина е между 1000 и 5000 евро за каса, така че дори покупката на едно вино изисква инвестиция от няколко хиляди евро. Отделно към тази сума трябва да се прибавят и комисионата и разходите. Разбира се, както при всяка инвестиция, не трябва всичко да се залага само на една марка, което неизбежно увеличава и размера на вложената сума.За последните десет години индексът Fine Wine 100 е реализирал доходност от 300%, а има и вина, поскъпнали над 10 пъти. Въпреки добрата доходност обаче не липсват и периоди с лошо представяне. Например от 2013 до 2015 г. пазарът като цяло върви надолу вследствие на слабото търсене от страна на китайските купувачи и всеобщото мнение, че френските вина са надценени. От началото на 2016 г. обаче индексите скачат с 15-20%, след като купувачите се завръщат, търсейки алтернатива на финансовите пазари.In Vino Pecuniae* - (превод от лат.) Във виното е богатството


description: Доходите на завършили български висши училища през последната година се увеличават, а безработицата сред тях намалява, показва новият рейтинг на университетите

title: Висшистите се реализират малко по-добре на пазара на труда

maintext:
© Мария Съботинова
Леко подобряване на реализацията на висшистите на пазара на труда, но все още големи различия в нивата на доходи и безработица в зависимост от завършеното професионално направление и висше училище. Това е основният извод от новите данни в рейтинговата система на висшите училища в България , чието издание за 2016 г. беше представено в петък в Министерството на образованието и науката."Данните потвърждават, че наблюдаваме, макар и крехка, положителна тенденция - всички индикатори, които измерват реализацията на пазара на труда, се подобряват през 2016 г.", коментира Георги Стойчев, изпълнителен директор на институт "Отворено общество", който е част от консорциума, разработващ рейтинговата система. Средният осигурителен доход на завършилите български висши училища пред последните пет години нараства от 925 лв. през миналата година до 1020 лв. през 2016 г., като най-висок е при завършилите информатика, математика и проучване и добив на полезни изкопаеми. Делът на регистрираните безработни сред висшистите пък спада до 3.38% в сравнение с 3.74% година по-рано.Таблица: Облагаем доход на завършилитеПри някои специалности обаче реализацията до голяма степен зависи от това къде и какво точно е учил студентът. Като например при информатиката, където делът на безработните варира от под 1% до над 6% в зависимост от висшето училище. За сравнение - завършилите медицина в различните университети се реализират след това с почти един и същ успех. В някои направления има значителни разлики и между конкретните специалности в тях - архитектурата и пожарната безопасност например са в едно и също направление, но реализацията на завършилите е различна ( пълен списък на специалностите в различните професионални направления ).Таблица: Професии - икономикаТрадиционно най-ниска безработица има сред завършилите медицина, фармация, стоматология и военно дело. Най-висока е в направление социални дейности, което през 2016 г. е единственото с безработица над 5%.Таблица: Безработица на завършилите"Тези положителни тенденции не са достатъчни, за да преодолеят натрупаните през годините дисбаланси в българското висше образование", подчерта обаче Георги Стойчев. Делът на завършилите, които не се осигуряват в страната, спада леко през 2016 г., но продължава да е притеснителен - близо всеки четвърти. Тревожен остава и фактът, че над половината от висшистите през първите пет години след завършването си работят на позиция, която не изисква висше образование. В специалности като туризъм и хранителни технологии обаче, които са на дъното на класацията по този показател, има огромна нужда от професионално образование, уточни министърът на образованието и науката Меглена Кунева. Където пък роля има дуалното обучение, което свързва училищата с бизнеса. "Тези кадри отлагат влизането си на пазара на труда, отивайки да учат висше образование, а след това реализирайки се на позиции, за които то не се изисква", допълни Георги Стойчев.Освен да помогне на кандидат-студентите при избора на специалност и висше училище, основна цел на рейтинговата система при създаването й беше и да насочи държавните политики в сферата, както и стратегиите на висшите училища. Данните от 2016 г. дават известни надежди, че това започва да се случва и че изборът на кандидат-студентите, поведението на висшите училища, а с тях и структурата на висшето образование постепенно се рационализират.Според Георги Стойчев има положителна тенденция за преструктуриране на висшето образование с оглед на нуждите на пазара на труда - поне по отношение на броя на студентите в различните професионални направления. Данните показват намаляване на броя на студентите в най-масовите професионални направления като икономика, администрация и управление и право. Интересът към специалности с дефицит като инженерните и компютърните за сметка на това се увеличава. Студентите по медицина също са повече през 2016 г. - с близо 50%, а тези в здравни грижи (където се обучават медицински сестри) - с близо 30%. "Виждаме, че висшето образование отговаря на очакванията на работодателите", смята Стойчев.Таблица: Търсене на кадри"Реформите до момента в сферата на висшето образование започват да дават резултат - висшите училища и кандидат-студентите се ориентират спрямо търсенето на пазара на труда", коментира и министърът на образованието и науката Меглена Кунева. И призова висшите училища да се възползват максимално от този рейтинга, за да определят кои са техните силни страни и специалности.Миналата година екипът на предишния образователен министър проф. Тодор Танев инициира промени , според които тежестта на критерия качество на обучението във финансирането на висшите училища започна да се увеличава постепенно. До 2020 г. той трябва да достигне 60%. Идеята беше университетите да обърнат повече внимание на това, което предлагат, вместо само на броя на студентите."Няма най-добро висше училище в България. Има най-добри висши училища в едно или друго направление", категоричен беше Георги Стойчев. Според стандартизираните класации в рейтинга Софийският университет е лидер в 21 от 25 професионални направления, с които участва в класацията. Техническият университет - София, е на първо място в 6 от 9, а Медицинският университет - София - в 5 от 5. С по три първи места са Аграрният университет в Пловдив, Химикотехнологичният и металургичен университет в София, а две класации се оглавяват от Лесотехническия в София. В осем класации на първите места са висши училища извън столицата.Рейтингът отчита и повишаване на качеството на научните изследвания във водещите научни университети в България. СУ, МУ - София, и ХТМУ са висшите училища с най-висок индекс на цитируемост на научните публикации.Повече по темата можете да прочетете в следващия брой на "Капитал" и в специалното издание на тема висше образование в началото на декември.Таблица: Най-добрите висши училища по ключови специалности

fasttext_language: bg


description: Очаква се сделката да е на стойност над 5 млрд. долара

title: AB InBev ще се раздели с източноевропейските си марки

maintext:
Pilsner Urquell е най-важният бранд, обявен за продан
Сред кандидатите са японската Asahi, чешката инвестиционна група PFF и консорциум между унгарската енергийна група Mol, полския производител на сокове Maspex Wadowice и застрахователната група PZU.
AB InBev е получила оферти за покупка на няколко свои бранда, съобщава Reuters. Става въпрос за поне шест оферти от други пивоварни компании, които желаят да закупят марките Pilsner Urquell, Tyskie и Lech.
Кандидатите
AB InBev, която завърши сделката си по сливането си с британската SABMiller по-рано през годината и в момента е убедителен глобален лидер по производство на бира, обяви отдавна намеренията си да се раздели с някои от марките, произвеждани от SABMiller в Източна и Централна Европа. Брандовете струват над 5 млрд. евро. Сред кандидатите са японската Asahi, чешката инвестиционна група PFF и
консорциум между
унгарската енергийна група Mol,
полският производител на сокове Maspex Wadowice, както и застрахователната група PZU.
ричината за продажбата е, че обединената компания желае да се фокусира предимно над американския и западноевропейския пазар. Първите оферти са изпратени още в понеделник, като е възможно да има още желаещи предвид популярността на марките в региона.
Полският милиардер Себастиан Кулчик коментира по-рано през месеца пред Reuters, че може да използва част от приходите си от продажбата на SABMiller, за да купи брандовете, произвеждани от компанията в Източна и Централна Европа. Така марките ще сменят собствеността си, но ще бъдат отново в ръцете на хора от бившето ръководство на SABMiller.
Кулчик е бил в разговори с консорциум, воден от американската компания KKR и съпътстван от инвестиционните фирми Bain Capital и Advent. Разговорите обаче не са довели до съгласие между различните страни и за момента Кулчик остава без партньор в наддаването.
Нито една от заинтересованите страни, включително и AB InBev, не са коментирали за евентуалната сделка.
AB InBev и SABMiller влязоха в преговори за сливане
още през миналата година, като офертата на AB InBev беше покачвана няколко пъти, за да се стигне до рекордната цена за сектора от 103 млрд. долара. Почти веднага след това AB InBev обяви, че ще започне да се разделя с някои от активите си по света, както и да прави нови придобивания. Причината за някои от продажбите са изискванията на регулаторните органи в редица държави, които се страхуват от монопола на още по-голямата AB InBev. С други активи компанията ще се раздели, защото не желае да се фокусира толкова върху източните пазари.
От AB InBev обявиха през септември и желанието си да направят още сделки, този път в Южна Америка, където пазарът се развива с високи темпове. Компанията няма силни позиции там и най-вероятно ще прибегне до закупуване на някои от популярните марки.


description: Над 4000 предприятия се очаква да получат преференциални заеми от пет банки

title: Малки и средни компании ще може да кандидатстват за 385 млн. евро при ниски лихви

maintext:
Споразуменията ще генерират повече от 600 млн. евро за финансиране на малки и средни предприятия през следващите години, каза главният изпълнителен директор на Европейския инвестиционен фонд Пиер Луиджи Джилиберт
© Цветелина Белутова
Над 4000 малки и средни предприятия в страната ще получат заеми с по-ниски лихви, след като Европейският инвестиционен фонд, част от Европейската инвестиционна банка, подписа първите пет гаранционни споразумения по Инициативата за малки и средни предприятия. С предоставените гаранции Обединена българска банка, Райфайзенбанк България, Уникредит Булбанк, Прокредит банк и СИБАНК ще отпуснат общо 385 млн. евро кредити на фирмите при облекчени условия. Това представлява близо две трети от планираните 600 млн. евро, които ще бъдат предоставени по инициативата.Споразуменията с петте търговски банки са първите подписани по процедурата, която беше открита през май тази година. Предвижда се по нея финансовите институции да получат общо 102 млн. евро под формата на гаранции, което да им позволи по-активно да кредитират малки и средни предприятия, включително микропредприятия и стартиращи фирми. "Тези сделки ще генерират повече от 600 млн. евро за финансиране на малки и средни предприятия през следващите години", посочи главният изпълнителен директор на Европейския инвестиционен фонд Пиер Луиджи Джилиберт. "Всичките пет банки са важни кредитори на малки и средни предприятия в България и чрез инициативата ще бъдат жизненоважни партньори в предоставянето на подкрепа за предприемачите, които желаят да стартират и развиват своя бизнес", коментира вицепрезидентът на Европейската инвестиционна банка Андрю Макдоуел.Инициативата за малки и средни предприятия е съвместен финансов инструмент на Европейската комисия чрез програма "Хоризонт 2020", групата на Европейската инвестиционна банка и българското правителство. Целта й е да стимулира финансирането на МСП, като осигурява защита от кредитен риск на портфейлите от кредити, които банките предоставят на фирмите. Това е първата оперативна програма, работеща в България, която се контролира директно от наднационална институция.Според изискванията на Европейския инвестиционен фонд минималната сума на един кредит може да бъде около 25 хил. евро, а максималната – около 5 млн. евро. Заемите могат да се отпускат за срок от 2 до 12 години. Очакванията са, че лихвените нива ще паднат поне с 2%, а исканите обезпечения ще са доста по-ниски.


description: Директор на ЕБВР за България

title: Лекторите на "Сделки и инвеститори 2016": Лариса Манастърли

maintext:
[ЕБВР]
Лариса Манастърли е директор на Европейската банка за възстановяване и развитие (ЕБВР) за България от декември 2015 г., но кариерата й в международната финансова институция обхваща над 10 години. Работата й там започва през 2001 г., като първоначално е ангажирана с проекти във финансовия, инфраструктурния, селскостопанския и енергийния сектор. Тя изиграва ключова роля и в разработването и прилагането на специалните продукти и програми на ЕБВР за Армения, Азербайджан, Беларус, Грузия, Киргизстан, Молдова, Монголия, Таджикистан, Турменистан и Узбекистан, като впоследствие е специално фокусирана върху Молдова, Украйна и Армения.През 2007 г. става част от екипа на Черноморска банка за търговия и развитие, където в продължение на пет години се занимава с транзакции във финансовия сектор, дялови инвестиции и инфраструктура в 11 държави от черноморския регион, сред които и България. В началото на 2012 г. се завръща в ЕБВР и оглавява дейността на банката в Киргизстан до назначението си начело на дейността в България.Лариса Манастърли ще бъде един от лекторите на организираната от "Капитал" годишна конференция "Сделки и инвеститори" , която ще се проведе на 29 ноември в "София хотел Балкан". За 11-а поредна година форумът събира компании, консултанти, инвестиционни фондове, предприемачи и инвеститори, като създава платформа за срещи, дискусии, обмяна на смислен опит и начало на нови партньорства.Повече за програмата и лекторите можете да научите на capital.bg/conference


description: Акциите на застрахователната група Allianz поскъпват с над 4% в началото на сесията. През третото тримесечие компанията отчита 37% ръст на печалбата,...

title: Европейските индекси започват сесията в различни посоки

maintext:
Акциите на застрахователната група Allianz поскъпват с над 4% в началото на сесията. През третото тримесечие компанията отчита 37% ръст на печалбата, като надскача значително прогнозите на анализаторите. DAX се покачва с 0.30% на отваряне. Основният индекс в Париж САС 40 все още търси посока, а FTSE 100 губи четвърт процент. Акциите на банката Standard Chartered губят близо 4%, като спадове има и при другите представители на финансовия сектор. Емисиите на фармацевтичните компании продължават да губят, а същото важи и за минните компании.
Информацията е актуална към 10:30 ч.


description: Управляващ съдружник на PwC за Югоизточна Европа

title: Лекторите на "Сделки и инвеститори 2016": Божидар Нейчев

maintext:
© Капитал
Управляващият съдружник на международната консултантска и одиторска компания PwC за Югоизточна Европа Божидар Нейчев ще бъде един от основните лектори на предстоящата годишна конференция "Сделки и инвеститори" , организирана от "Капитал". Пред гостите на форума той ще представи вижданията си за предизвикателствата пред инвеститорите през настоящата и следващата година.Божидар Нейчев има 22-годишен опит в консултирането на клиенти в приватизационни сделки, а също така и в сделки в частния сектор в региона, включително стратегически анализи за навлизане и оттегляне от пазара, продажби, сливания и преструктуриране. Освен управляващ съдружник за Югоизточна Европа той ръководи и звеното за корпоративни финанси на PwC за Централна и Източна Европа.Единадесетото издание на конференцията "Сделки и инвеститори" ще се проведе на 29 ноември в "София хотел Балкан". За поредна година форумът събира компании, консултанти, инвестиционни фондове, предприемачи и инвеститори, като създава платформа за срещи, дискусии, обмяна на смислен опит и начало на нови партньорства.Повече за програмата и лекторите можете да научите на capital.bg/conference


description: Бившият зам.-министър на правосъдието от екипа на Христо Иванов на два пъти се класира на първо място в конкурса, но не е допуснат

title: Расте скандалът покрай отхвърлянето на Петко Петков за преподавател на младши съдии

maintext:
Съдийската колегия на ВСС днес отказа да обсъжда темата, следващата седмица тя пак ще бъде поставена.
© Юлия Лазарова
Петко Петков
Фотограф: Анелия Николова
Мнозинството в съдийската колегия във Висшия съдебен съвет не счете за нужно да обсъди скандалния начин, по който за втори път бе отхвърлена кандидатурата на бившия зам.-министър на правосъдието и настоящ съдия Петко Петков за преподавател по наказателно право за младшите съдии в Националния институт на правосъдието (НИП). Предложението за такава дискусия беше внесено на заседанието на колегията във вторник от членовете Калин Калпакчиев, Галина Карагьозова и Соня Найденова. В предложенето си те се позовават включително и на публикации в медиите от понеделник, в които отхвърлянето на Петков без мотиви и в изцяло непрозрачна процедура еднозначно се оценява като скандално. Както "Дневник" писа в понеделник , Петков и на двата конкурса се е класирал на първо място, но е известен с критиките си към политиката на главния прокурор Сотир Цацаров, който пък е член на Управителния съвет на НИП, провеждащ избора за преподаватели. На втория конкурс, за който става дума, Петков има 98,4 от 100 възможни точки. Вместо това е било взето решение позицията да не бъде заета от Петков, а от класираната с близо 20 точки по-малко Полина Величкова(79,6 точки). Мотивите за това решение все още са неизвестни.На заседанието на съдийската колегия Калпакчиев поиска темата да бъде вкарана като извънредна точка в дневния ред, като изтъкна, че командироването на един магистрат за преподавател в НИП е правомощие на съдийската колегия. За да може тя да вземе решение, нейните членове трябва да се запознаят с документацията за проведения избор за преподавател. Срещу предложението много остро възрази председателят на Върховния административен съд (ВАС) Георги Колев, който също е член на Управителния съвет на НИП. "Съдийската колегия не е контрольор на УС на НИП. Там членуват и колеги от прокурорската колегия. Ако има орган, който може да има контролни правомощия, това е пленумът", защити тезата си Георги Колев и ядосано излезе от залата.Същото становище изрази и Галя Георгиева - не може колегията да се занимава с темата, тя трябва да се постави пред пленума. "Отново искаме да правим евтин пиар пред съдиите и да говорим нещо, което не се харесва на някоя синдикална организация. Против съм. Съдийската колегия не е компетентна да се занимава с въпроса", посочи тя. Една от тезите в предложението бе, че кариерните въпроси на съдиите и прокурорите трябва да се решават поотделно в рамките на колегиите, което е и принцип в последните промени в Закона за съдебната власт. В крайна сметка се стигна до гласуване, при което предложението на Калпакчиев, Карагьозова и Найденова беше отхвърлено.Калпакчиев заяви, че на следващото заседание на колегията тази точка ще влезе в дневния ред, а председателят на Върховния касационен съд Лозан Панов, който също е член на УС на НИП, заяви, че ще представи протокола от заседанието на НИП и всички документи по преписката на Петко Петков. Не виждам причина това да се държи в тайна, добави той.По-късно във вторник Съюзът на съдиите в България (ССБ) разпространи отворено писмо до съдийската колегия , в което остро осъди непрозрачния начин начин, по който е взето решението на Управителния съвет на НИП. "Mесец и половина след началото на учебната година за кандидатите за младши съдии предстои да командировате постоянен преподавател по наказателно право и процес. Това се случва след две поредни процедури, в рамките на които Управителният съвет на НИП отказва да одобри класирания и при двете процедури с най-висок резултат, без да оповести мотивите за тези две решения", се казва в отвореното писмо на най-голямата магистратска организация."Какви качества следва да бъдат възпитавани у магистратите, е въпрос от изключително значение. Ясно е, че "входът" към системата е с решаващо значение за бъдещото качествено нейно функциониране, защото няма съмнение, че това, от което тя се нуждае са компетентни професионалисти с безукорен интегритет. В този аспект са изключително важни подборът и изграждането именно на такива магистрати.Без съмнение, постоянните преподаватели, ангажирани с обучителния процес, следва да притежават в най-висока степен споменатите качества, за да е възможно да подготвят магистрати, у които да възпитат базисните умения за упражняването на тази професия", посочват от ССБ. Точно затова е необходимо да се оповестяват мотивите за тези решения, особено когато те игнорират становищата на конкурсните комисии, да стане ясно защотова се е случило. "Дискрецията на УС на НИП не следва да се превърща в произвол", пише още в отвореното писмо, подписано от УС на ССБ.Петко Петков е дългодишен съдия в Софийски районен съд. След оставката на бившия министър на правосъдието Христо Иванов в края на 2015 г., той се върна на магистратската длъжност. Неведнъж той е изразявал критични позиции срещу прокуратурата, както и срещу намесата на главния прокурор при обсъждането на законодателните промени в Закона за съдебната власт, касаещи прокуратурата.


description: За втори ден повечето акции са на червено, след като инвеститориет прибират печалбите трупани през последните дни. Основните индекси в Германия и...

title: Индексите в Европа продължават негативната сесия с лек спад

maintext: За втори ден повечето акции са на червено, след като инвеститориет прибират печалбите трупани през последните дни. Основните индекси в Германия и Франция, DAX и САС са надолу с по 0.3% в началото на сесията. Подобна е и загубата на италианския FTSE MIB. В основа на европейския спад е германският производител на чипове Infineon, Който губи над 3%, френската Sanofi с малко над процент загуба. Банковия сектор също е надолу, макар и с по-скромните понижения – Credit Agricole е на минус 0.9%, а SG s 0.6%. В Германия обаче Deutcshe Bank и Kommerzbank са на лек плюс.


description: Тенисист №1 развива доходен бранд

title: Анди Мъри започва да осребрява славата си

maintext:
След като през 2016г. спечели втората си титла на "Уимбълдън" и олимпийско злато, той може да се превърне в един от най-скъпо платените атлети.
Спортистът прекарва само една седмица годишно в рекламни ангажименти.
Тенисист №1 в света най-после обърна внимание на това, че името му може да му носи повече приходи. Анди Мъри е смятан за най-великия британски спортист в наши дни, но макар да е на 29 години, досега е експлоатирал славата си доста по-малко от съперниците си в спорта.Според списание Forbes за 12-те месеца до юни тази година шотландецът е спечелил 23 милиона долара, от които 15 млн. са от реклама и спонсорство. Това е значително по-малко от имена като Роджър Федерер (68 млн. долара) и Новак Джокович (56 млн. долара).Мъри не притежава и техния характер и харизма и предпочита да отделя време за тренировки и турнири, отколкото да обикаля за промоции на продукти. Той прекарва над 40 седмици годишно в състезания и подготовка за тях и едва 1 седмица за рекламни и корпоративни събития, разказва Financial Times.Турнирите, разбира се, имат значение - специалисти смятат, че ако той запази формата си в следващите две години, приходите му от реклама може да се удвоят. Очаква се скоро екипът, занимаващ се с бизнес делата му, да обяви подписването на две нови рекламни сделки.През декември 2014 г. Мъри подписа 4-годишен договор за 15 милиона паунда с американската Under Armour - компания за спортно облекло и обувки, отправяща предизвикателство на грандове като Nike and Adidas. "Анди е въплъщение на спортистите, споделящи имиджа на бранда ни - да са млади, агресивни и безстрашни в преследването на целите си в тренировките и спорта", казва Пол Нюджънт, маркетингов директор за Европа на Under Armour.Но тенисистът осъзнава, че наближава пика на формата си и започва да осребрява постиженията и да подготвя основата за кариерата, когато се оттегли от активния спорт някъде в средата на 30-те си години.На фона на общо 56 млн. долара, спечелени от награди, Мъри е добавил сравнително малко приходи от реклама - договор със Standard Life му носи 1.5 млн. паунда годишно, а по 1 млн. паунда - сделките с Head и Jaguar.Той инвестира в start up компании, преди година закупи 5-звездния хотел Cromlix до родния си град Дънблейн и основа компанията "77" за спортен мениджмънт в партньорство с дългогодишния си мениджър Саймън Фулър и агента си Мат Джентри.


description: Средствата са от фонда Digital News Initiative за иновации в медийната среда в Европа

title: Google ще финансира с 200 хил. евро дигитален проект на "Капитал"

maintext:
Мобилното приложение, което ще разработим, е първата стъпка от серия дигитални продукти на "Икономедиа".
Фондът на Googlе Издателят на в. "Капитал" "Икономедиа" получава 206 хил. евро финансиране за медийни иновации от фонда на Google. Компанията печели с проект за мобилно приложение, което ще предоставя съдържание според индивидуалните интереси на потребителите.Фондът на Googlе Digital News Initiative (DNI) Innovation Fund , който разпределя общо 24 млн. евро, отпуска финансиране по проекти, чиято цел е да стимулират иновации и да подобрят медийната среда в Европа.
Проектът на "Капитал" е насочен към създаването на система за персонализирано съдържание по интереси и време на потребление, в центъра на което стои мобилно приложение. Дигиталният ни екип разработи концепцията, воден от тенденциите в медийния сектор – дигиталната трансформация, смяната на платформите, на които потребителите предпочитат да получават съдържанието си, и миграцията към смартфони и социални мрежи.
Целта ни е с подкрепата на DNI да създадем приложение, което да доставя селекция от съдържание, която да има всички предимства на традиционния вестник (подбор, качество, завършен вид), комбинирана с предимствата на дигиталния свят – споделяне, достъпност, навременност, и вече съобразена с интересите на читателя.
Приложението ще бъде първата стъпка от серията дигитални продукти, с които "Икономедиа" ще промени начина, по който поднася информацията на своите потребители.
Програмата Digital News Initiative се осъществява в партньорство между Google и издателите в Европа. Основната цел е подкрепата на качествената журналистика чрез прилагане на нови технологии и иновации. По този начин се търси изграждането на по-устойчива новинарска екосистема, както и включване на нови технологии и дигитални инструменти в журналистиката.
За постигането на тези цели от Google са заделили 150 млн. евро, които ще бъдат разпределени за финансиране на медийни проекти в Европа през тази и следващите две години. В първия рунд на инициативата нямаше отличени български компании, а във втория освен "Икономедиа" финансиране получава и "Инвестор.бг".
"За читателите на "Капитал", които са на практика бизнес елитът на България, е изключително важно да получават точно това, което ги вълнува, в точния момент, на най-адекватното устройство. За да вземат информирани решения за бизнеса си и за личния просперитет", коментира Андрей Любенов, който задвижи целия проект и е директор "Дигитални продукти и операции" в "Икономедиа" .


description: Средно в страните от обединението цените за крайния потребител се повишават с 0,6% през ноември, каквито бяха и прогнозите на анализаторите. Данните...

title: Инфлацията в еврозоната най-висока от април 2014 г.

maintext:
© Kai Pfaffenbach
Средно в страните от обединението цените за крайния потребител се повишават с 0,6% през ноември, каквито бяха и прогнозите на анализаторите. Данните на Евростат са предварителни и ще търпят ревизия. От четирите сектора, които следи статистиката, единствено цените за енергия се понижават, което отдавна се превърна в тенденция. Най-силно поскъпват услугите - с 1.1%. Информацията предшества срещата на ЕЦБ на 8 декември, когато ще се дискутира монетарната политика в еврозоната.


description: Френската компания ще си партнира в инвестиция на стойност 6 млрд. долара

title: Total инвестира в добива на газ в Иран

maintext:
© Stephane Mahe
Френската компания е първата западна, която ще инвестира в Иран след вдигането на санкциите през януари.
Френската Total ще стане първата западна петролна компания, която възобновява инвестициите си в Иран след вдигането на санкциите. Предстои да бъде подписан договор с правителството, който ще дава право на дружеството да инвестира в разработването на най-голямото крайбрежно газово находище, съобщава Wall Street Journal. Компанията няма да е сама в проекта, като ще си партнира още с China National Petroleum и иранската държавна Petrobas.Total поддържа партньорски отношения с China National Petroleum, като двете компании проявяват желание да разработват находището заедно още преди налагането на санкциите. Те имат и общ проект в Русия с местната Novatek, която е в списък на компаниите, обект на санкции от ЕС и САЩ, като в голяма степен той е финансиран от китайската страна.Общо инвестициите им се очаква да достигнат 6 млрд. долара, като все още не е ясен индивидуалният принос на отделните партньори. Енергийният министър на Иран Бижан Занганех обяви, че финализирането на споразумението ще стане в срок половин година.Total може да повлече крак за големите западни компании. Те бяха принудени от правителствата на развитите страни да замразят проектите си, но от януари насам търговските санкции срещу Иран бяха вдигнати. Все още активни от страна на САЩ са тези по банкова линия, пише WSJ. Те забраняват на финансовите институции да имат директни отношения със страната.Иран цели да повиши производството си на газ и петрол, като от последния месец вече произвежда по 3.7 млн. барела дневно. Това е една от причините страната да е в опозиция на намеренията на ОПЕК да намали предлагането си на квотен принцип.Total има сравнително дълга история на бизнес в региона. Компанията затвори офиса си в страната цяла година след началото на санкциите, като първа се върна след вдигането им. Съответно тя беше и първа в това да достави ирански петрол в Европа. Компанията получи своеобразен пол позишън, тъй като правителството на САЩ все още не допуска местните производители да работят в страната.Това позволява на Total да не се конкурира с далеч по големите ExxonMobile и Chevron. Европейските конкуренти изостават, като BP направи първата си доставка на ирански петрол едва през октомври. Royal Dutch Shell пък има предварителен договор за преработката на суровината на територията на Иран, пише WSJ.Това може да е от полза на Total, която получава по-голямо поле за действие, но не е по вкуса на правителството. Оттам очакваха вдигането на санкциите да донесе прилив от преки чуждестранни инвестиции, които да ѝ помогнат да покачи добива си. Прекараното време в търговска изолация време и по-евтиният петрол възпряха вътрешните инвестиции, а управниците предвиждат до 2030 г. на ден да се изпомпват 6 млн. барела.Правителството на Иран и без това е под напрежение. Освен да стабилизира финансите на страната, властта в лицето на президента Хасан Рохани трябва да се притеснява за изборите през май догодина. Желанието му да отвори ислямската република към Запада му навлича гнева на местните фундаменталисти, което може да се отрази на политическата обстановка в страната.


description:
ФитнесКолоезденето като игра

	Сега ще се запитате как на никого не му е хруманло по-рано. Всеки, който поне веднъж е прекрачвал...

title: Още една бизнес идея

maintext:
Фитнес
Колоезденето като игра
Сега ще се запитате как на никого не му е хруманло по-рано. Всеки, който поне веднъж е прекрачвал прага на фитнеса, знае кои са двете най-скучни неща там - пътечката за бягане и велотренажорът. Zwift може и да промени тази представа.
Основана през 2014 г. в Калифорния, компанията разработва софтуер, който свързва велотренажора с мултиплейър игра на монитора срещу вас. Така Zwift ви позволява чрез аватар на монитора пред себе си да изпитвате усещане все едно карате колелото си извън фитнеса по терен и в условия, които си изберете. Има и групови обиколки, в които можете да карате с произволни хора от къде ли не или пък можете да се състезавате с приятели. Освен това Zwift следи различни параметри на представянето и физическото ви състояние и ги свързва с реални данни или с услуги като Strava (социална мрежа за атлети).
Zwift не е хардуер или устройство, което просто можете да си купите, а абонаментна услуга, струваща 10 долара на месец. Нужно е и подходящо колело. Е, има и доза хардуер, която да ви осигури реално усещане - например джаджи, които да ви карат да чувствате реално напрежението, ако на екрана се изкачвате по стръмна отсечка. Според Wall Street Journal екипировката струва не повече от 200 долара. На колоездачите им трябват и умни аксесоари, които следят представянето им. Скоро се очаква в играта да бъде включено и гласово общуване, което е ключово за социалния аспект на Zwift.
Според TechCrunch моделът съчетава освен гейминг с реално физическо натоварване и състезателен дух, не на последно място, и социален аспект.
За двегодишното си съществуване софтуерът е привлякъл немалко интерес - 170 хил. регистрации и 45 млн. навъртени мили, и е обединил около себе си общност. Според екипът на Zwift средната продължителност на каране е над час - нещо, което иначе е прецедент на велотренажор във фитнес.
Следващото, което изпълнителният директор Ерик Мин е замислил, е да добави към изживяването и виртуална реалност. За негово съжаление хардуерът трябва да навакса малко в развитието си, за да са подходящи VR очилата за фитнес условия. "Целта ни е да направим това най-свързаната и социално активна фитнес платформа", коментира Мин, който работи и над идея за подобна игра за бягащи пътечки.
Амбициите на екипа на Zwift, която междувременно има 100 хил. фенове във Facebook и половин милион посещения на Youtube канала, не са останали скрити и за инвеститорите. В края на октомври компанията приключва сделка за 25 млн. долара финансиране.


description: Германският бизнес припознава България като важна инвестиционна дестинация

title: Росен Плевнелиев получи отличие за принос към германско-българските икономически отношения

maintext:
Посланникът на Германия Детлеф Лингеман изказа специална благодарност за личния ангажимент на Росен Плевнелиев към икономическите взаимоотношения между двете страни.
[AHK]
Президентът Росен Плевнелиев получи почетна грамота от Германо-българската индустриално-търговска камара за приноса си към икономическите отношения между двете страни. Отличието беше връчено по време на 17-ия годишен бал на германската икономика, който се проведе на 19 ноември в иновационния форум на "София тех парк" и беше под патронажа на посланика на Федерална република Германия Детлеф Лингеман."С 6.3 млрд. евро стокообмен между двете страни Германия е не само номер едно стратегически инвеститор за България, но и най-важният търговски партньор през изминалата година", каза Митко Василев, главен управител на камарата."Бизнесът е като дете, което иска нещо. Ние си пожелаваме политическа стабилност и добър климат. И ако при детето, ако е послушно, родителите все в един момент ще изпълнят желанието, в нашия случай не съм съвсем сигурен", каза Тим Курт, президент на камарата, при откриването на бала.Курт очерта и някои проблеми, с които германските инвеститори у нас се сблъскват - за поредна година най-сериозният от тях е недостигът на квалифицирани кадри. Затова миналата година беше дадено началото на инициатива за дуално професионално образование.Правната сигурност и дискусията за съдебната реформа също се очертаха като важна за камарата тема. "Надеждната съдебна система е основна предпоставка за инвестиционни решения", категоричен беше Детлеф Лингеман. В тази връзка през 2016 г. беше създаден арбитражен съд към германо-българската камара.Въпреки предизвикателствата германският бизнес припознава България като важна инвестиционна дестинация. Тим Курт цитира проучване на камарата, според което 84% от инвестиралите в България германски предприятия биха избрали отново страната. През последните три години многократно са се увеличили посещенията на делегации между двете страни, коментира посланик Лингеман."Германските предприемачи продължават да инвестират тук. С присъствието си на важни откривания дадохте важен сигнал за отношението си към германско-български икономически отношения", обърна се Лингеман към Росен Плевнелиев. Според него много важен се е оказал и ангажиментът на президента, както и този на правосъдния министър Екатерина Захариева към правосъдната реформа."Бях с вас като предприемач, като министър и като президент. Ще продължа да подкрепям германско-българските отношения, каквото и да ми поднесе съдбата в професионален план", коментира Росен Плевнелиев.


description: След изчерпването на ценовия шок от петрола и суровините външната търговия отново се увеличава

title: Износът расте с 11.6% през септември

maintext:
Износът на тютюневи изделия за трети страни бележи значителен спад.
© НАДЕЖДА ЧИПЕВА
Българският износ бавно се измъква от червената зона на спада и втори пореден месец отбелязва ръст на годишна база. По данни на НСИ през септември сумата на пласираните в чужбина български стоки се увеличава с 11.6%, като основен принос за растежа има пазарът на Европейския съюз. От началото на годината обаче износът е все още с 0.5% по-малко, отколкото бе през първите девет месеца на 2015 г.Възстановяването идва, след като от март до края на юли българският износ отбеляза период на петмесечно постоянно понижаване на реализираните обеми. До голяма степен то, както и аналогичният спад на вноса, се дължеше по-скоро на ценови фактори, а не на понижени обеми, като на-силно влияние имаше спадът в котировките на петрола, голяма част от металите и храните. Този ефект от 2015 г. обаче е изконсумиран и вносът също се покачва второ поредно тримесечие (с 2.7%), което свива спада за деветмесечието до 3.3%. Това води и до намаляване на търговския дефицит с около 1 млрд. лв. до 1.3 млрд. лв., като погледнато само за септември, салдото е положително.Основната причина за регистрираното рекордно дълго продължило свиване бе отстъплението от пазарите на трети страни извън рамките на Европейския съюз. Така например през първата половина на 2016 г. те отбелязаха спад от 16% на годишна база. Това понижение не бе изненада, като освен ниските цени на борсовите суровини фактор бяха и икономически проблеми и регионални конфликти. Но след минималния ръст от 0.9% през август през септември сделките към трети страни отчитат вече 5.6% увеличение.Позитивният тренд засега не може да обърне петмесечното свиване от по-рано тази година и за първите девет месеца износът за трети страни се понижава с 12% до 10.7 млрд. лв. Най-осезаемо като абсолютна сума е свиването в търговията с Турция, за която сме изнесли стоки за над 400 млн. лв. по-малко. Това се равнява на понижение от 13%. Спад има и при износа за други основни външнотърговски партньори като Китай (-35%), Египет (-48%), ОАЕ (-13%), Русия (–16%) и Сингапур (-52%).Най-чувствително е понижението от над 600 млн. лв. при износа на минерални горива и масла, което е 22% понижение на годишна база. То обаче не се отразява негативно на търговското салдо, тъй като е съпътствано от дори по голямо свиване при вноса. Значително свиване има при тютюневите изделия - 26%, което може да се обясни с преустановения износ на "Булгартабак" към региона на Близкия изток. От този пазар идват около 80% от приходите от експорт на фирмата, а пазарите са Сирия, Иран, Турция.Що се отнася до търговията със страните от Европейския съюз, там имаме увеличение на експорта за първите девет месеца на годината от 5.9%, като общата стойност на реализираните сделки е 23 млрд. лв. Само през септември ръстът е над 14% повече в сравнение със същия месец на миналата година, което е най-висока стойност от януари 2015 г.Данните за търговията с ЕС идват с месец забавяне и затова според НСИ към август най-голям ръст като абсолютна стойност има на експорта към Германия (220 млн. лв.) и Румъния (202 млн. лв.). Като процентно изменение най-бързо нараства експортът за Португалия (26%), Словения (24%) и Хърватия (22%). При търговията с безалкохолни и алкохолни напитки и тютюневи изделия е регистриран най-високият ръст от 33%, докато нарастването с 366 млн. лв. на сделките, сключени с машини, оборудване и превозни средства, е най-голямото абсолютно нарастване. Това е добра новина, тъй като показва стабилно представяне при стоките с по-висока добавена стойност. Аналогично и продължаващият ръст на вноса по същото перо е добра новина, тъй като се приема за сигнал за ускоряване на инвестициите на фирмите.


description: Нарастването на приходите им е функция от увеличените бюджети на рекламодателите

title: Най-големите медиа агенции: 23% ръст

maintext:
В следващия брой очаквайте: Най-големите дигитални агенции в България
з
ат към различни медии.
агенции
дишен
Първото място отново е за холдинга Publicis One, в чиято група влизат медийните агенции ZеnithOptimedia и Starcom, която се присъедини
Същото важи и за медийната агенция Mindshare, част от групата на Ogilvy, която заема трета позиция в класацията, но оперира на пазара като едно юридическо лице заедно с криейтив бранда Ogilvy Advertising.
бранд "Пиеро 97" не е изненада
та
(включително и заеми от КТБ),
ията на бранда, дружеството сменя името си от
е регистрирана нова компания "Пиеро 97", в която година по-късно е прехвърлена основната дейност на медиашопа, заедно с всички
го
В момента дружеството "Медикон консулт" върви в посока обявяване в несъстоятелност", обясни пред "Капитал" Иво Цеков, управител на "Пиеро 97"
.
в класацията "Аргент", който
работи с някои рекламни и PR агенции, но предоставя медийни услуги и директно на рекламодатели, отчита спад на приходите през 2015 г. Според медиа директора в компанията Симона Тенчева
това
Един от най-сериозните спадове в оборотите за 2015 г. отчита агенцията Universal Media Bulgaria
М
но "поради неприемливи за тях условия отказват да се влеят в новата структура, обединяваща брандовете Universal и Initiative". "
останахме без
сериозни клиенти,
голямата шапка
като
които
си преминаха в новата структура на
",
факта
, че за пръв път агенцията излиза на повече от 10 чужди пазара с клиента си V-TAC,
овежда до добрите финансови резултати
Zenith Advertising & Communications (ZAC) за увеличения си оборот. Агенцията заема 10-о място в класацията и се управлява от борд на директорите в състав
Същите причини
посочиха и от медийната агенция
Това е един о т най-натоварените периоди за агенциите, защото започват планиране на активностите за следващата година и водят преговори с медиите. Александър Гагов от MediaS Com
"2016 г. ще завърши с най-голям ръст за пазара след икономическата криза".
и през
2017 г.
в разпределението на медиа микса
.
Сравнително стабилното икономическо състояние на страната
в комбинация с
увеличените бюджети на рекламодателите
и недостига на рекламно време
ще довед
ат
до
инфлация
в цените на телевизионната реклама през
следващата година
.
Според Симона Тенчева от "Аргент" "нормализирането на заетостта на рекламните блокове в телевизиите ще ги направи по-гледаеми и респективно
ще
Иво Цеков, управител на Piero 97
Медиа агенциите се хранят с все по-малък процент за обслужване
"Медиа агенциите се хранят с доста нисък процент, който постоянно намалява, и истината е, че почти не стига даже за издръжка. Процентите варират между 1.5% и 2%. Това е сериозен проблем на пазара. Рядко се отчита и фактът, че това е бизнес, който е силно зависим от икономиката."
Татяна Лозович и Александър Гагов, управител и зам.управител на MediaS Com
Инвестициите в дигитална реклама ще растат с по-големи темпове от целия пазар
"Медийният микс у нас е доминиран от телевизията, като делът й се запазва в последните години, въпреки значителния ръст на рекламата в интернет. Дигиталната реклама е втората по дял, като очакваме инвестициите в нея да продължат да растат с по-големи темпове от целия пазар."
Катерина Буюклиева, изпълнителен директор на Media Club
Телевизиите ще редуцират рекламните си блокове
"В момента е много затруднено реализирането на ефективна кампания. Рекламните блокове са много тежки. Най-логичното е да се редуцират рекламните блокове, да има по-малко на брой рекламодатели и това да са тези, които са склонни да платят по-висока цена за своето позициониране."
Рекламните инвестиции в телевизия се увеличават, като вече достигат 75% от общия рекламен пазар, цените спадат, а медиите се насищат с все повече реклама. Дигиталната реклама също увеличава своя дял, но не с темповете, на които участниците на пазара се надяват. Така изглежда рекламният пазар през 2016 г. според най-големите медийни агенции в страната. В това и в следващите три издания на рубриката "Медиа и реклама" проследяваме развитието му в страната през финансовите резултати на най-големите играчи от целия спектър на комуникационния бизнес.Общите приходи на 20-те най-големи медийни агенции в страната се равняват на 289.8 млн. лв.а 2015 г., което представлява ръст от повече от 23% на годишна база. Макар приходите на повечето от най-големите да нарастват с двуцифрени проценти през 2015 г., това не задължително означава, че бизнесът им се развива със същите темпове. Големите им приходи са по-скоро отражение на увеличените бюджети на рекламодателите, които агенциите насочвПредизвикателство пред сектора на медийните агенции остават спадащите комисиони за обслужване, които от 10-15% преди кризата са се свили до 1-2% и правят все по-трудно издържането на бизнеса им. За да променят това, медийните агенции се ориентират към предлагане на стратегически и консултантски услуги при изготвянето на медиа план за рекламодателите и изграждането на партньорски взаимоотношения с тях.Сред най-големите 20 медийнипопадат както брандове на международни комуникационни групи, така и български компании с дългогоопит на пазара.в средата на тази година. Като обаче е важно да се отбележи, че отчетът на дружеството е консолидиран и включва финансовите резултати на всички рекламни и медийни агенции в групата, тоест няма как да получим данни за приходите на отделните агенции.Комуникационният холдинг на Dentsu Aegis Network участва с две медиа агенции съответно на 7-мо и 16-о място – юридическото лице Dentsu Aegis Network България с медийния бранд Carat и Vizeum.Огромният ръст на търговското дружество и дългогодишен медиени се дължи на прехвърлянето на бизнеса от едно юридическо лице в друго. В началото на миналата година стана ясно, че квесторите на Корпоративна търговска банка (КТБ) искат несъстоятелностна медийната агенция "Пиеро 97 МА", като причините за това бяха големите й задължения към редица дружествакоито общо възлизаха на близо 31 млн. лв. Тогава по всяка вероятност, за да се запази репутац"Пиеро 97 МА" на "Медикон консулт". През 2014 г. пък паралелноте му клиенти. Така приходите на "Медикон консулт" в размер на 40.9 млн. лв. през 2014 г. се прехвърлят към новото "Пиеро 97" с обороти 34.4 млн. лв. през 2015 г., коитонареждат на второто място в класацията. "Друг гигантсе дължи основно на трансформация на едно от партньорствата им. "През 2014 г. извършвахме медиа купуването за една от медийните агенции, с които си партнираме, докато през 2015 г. консолидирахме усилията си в общи медийни договори в някои основни медийни групи", обяснява Тенчева.(UM), която на българския пазар оперира като филиал на Interpublic Group (IPG) и заедно с медиа агенцията Initiative е собственост на I&F McCann Grupa с централен офис в Белград. "Основната причина за спад в оборотите се дължи на загубата на "Каменица" на глобален конкурс", коментираарко Божич, управляващ директор на UM.С най-висок - 95%, ръст в приходите на годишна база пък е агенцията Media Club, която до 2012 г. беше част от същата международна афилиация на IPG,Това беше много трудно решение, защото веднагаобслужваниотBMW, Johnson & Johnson,Universalкоментира Катерина Буюклиева, изпълнителен директор на Media Club. Медийната агенция успява да увеличи приходите си през 2015 г. чрез предлагане на допълнителни услуги за изготвяне на медийна стратегия. Това в комбинация спрез миналата година.Привличането на нови рекламодатели и по-големите бюджети на съществуващи клиенти са причините за ръста на други агенции в топ 20. Това обясниха отДобромир Дочев, Красимир Кандев и Мариана Петрова, които представляват и друга агенция в големите 20 - Chap Media, макар и двете компании да са независими едно от друго търговски дружества.за ръст в приходите през 2015 г.Standpoint. "Той дойде основно от нови клиенти като Blizoo, Huawei, Sofia Ring Mall, Suzuki, както и разрастване и по-големи инвестиции на стари такива като Lilly Drogerie и Jumbo. От друга страна, разликата в печалбата дойде след големи инвестиции в дигиталната агенция, в нов офис, обучения и нови кадри", коментира Десислава Даковска, медиа директор в Standpoint. Излизането на сръбския телевизионен пазар, придобиване на нови клиенти и ръст в рекламните инвестиции са причините "Българска медиа агенция" да отбележи повече от 31% ръст в приходите си за 2015 г. и да заеме 11-то място в класацията.До края на текущата година медийните агенции предвиждат традиционно засилване на инвестициите заради увеличеното потребление.смята, чеПазарът се обединява около прогнозата, четелевизията категорично ще доминираподобри ефективността на кампаниите".Ето какво коментираха мениджърите на водещите медийни агенции:* Мартин Батков, собственик на Grain Advertising, коментира, че агенцията е в етап на преструктуриране и води преговори с клиенти, които не иска да упоменава.Основен критерий при подреждането е общият размер на приходите за 2015 г. на рекламните компании. Данните са събрани от подадена от самите компании информация, както и от публични източници на информация, като част от отчетите са взети от Търговския регистър. Освен финансови резултати в поредицата ще намерите и информация за клиентите, които обслужват агенциите."Капитал" потърси всички медиа агенции за потвърждение и коментар на финансовите резултати и информация за клиентите, които обслужват. До редакционното приключване на броя не получихме информация от Cafe Reklam.


description: Повечето емисии са в зелено, но покачването на цените е малко. DAX нараства с 0.09% на отваряне, поведен от емисията на софтуерния производител SAP....

title: Колеблив старт за европейските борси

maintext:
Акциите на Lufthansa поевтиняват с 0.69% в третия ден от налото на стачката на пилотите на компанията
© Darrin Zammit Lupi
Повечето емисии са в зелено, но покачването на цените е малко. DAX нараства с 0.09% на отваряне, поведен от емисията на софтуерния производител SAP. Акциите на на компанията поскъпват с 0.35%, а тези на Lufthansa губят двойно повече. Трети ден продължава стачката на пилотите на компанията. Основният индекс в Париж САС 40 се покачва с 0.07%, а книжата на Renault се насочват към трета поредна сесия на спад, поевтинявайки с 0.55%. Четвърт процент е повишението при FTSE 100 на борсата в Лондон, като акциите на банки и минни компании оглавяват печелившите.
Информацията е актуална към 10:10 ч.


description: Оперативната печалба обаче намалява заради по-ниските цени на медта

title: Рудникът в Челопеч отчита по-високи приходи за деветмесемчието

maintext:
Добитата руда в Челопеч за първите девет месеца е с 9% повече от миналата година
© Надежда Чипева
6.4%
са се повишили нетните приходи на дружеството към края на септември.
"Дънди прешъс металс Челопеч" ("ДПМ Челопеч"), която оперира медно-златното находище край града, е увеличила нетните си приходи през първите девет месеца на тази година. Това показва отчетът на канадския собственик Dundee Precious Metals (DPM), чиито акции се търгуват на борсата в Торонто. В същото време оперативната печалба е намаляла. Негативно върху резултатите на българското дружество са се отразили по-ниските цени на медта и по-високите такси за преработка. Поскъпването на златото и по-малките транспортни разходи обаче са повлияли благоприятно.Нетните приходи на "ДПМ Челопеч" са нараснали с 6.4% към края на септември в сравнение със същия период на миналата година (виж таблицата). Печалбата преди лихви, данъци и обезценки (EBITDA) обаче се е свила с 28%, показва отчетът. Няколко са факторите, които стоят зад тези резултати. Положителен ефект са оказали по-високите пазарни цени на златото, които са били 7% над нивата си от деветмесечието на миналата година, както и по-ниските транспортни разходи. Негативно са се отразили по-ниските цени на медта и по-малките обеми платими метали в продадения концентрат, както и по-високите такси за преработка заради планираните и непланираните прекъсвания на работата в Цумеб (Намибия), където DPM има металургичен завод. През юли там имаше непредвиден спиране на електричеството, което причини повреди на пещта и наложи триседмечно прекъсване на производството за авариен ремонт.Разходите за преработка на руда в Челопеч са намалели с 9% до 33.08 долара на тон. Това се дължи главно на увеличения обем на добив и преработка, както и на подобренията, които предприятието продължава да прави. Добитата руда за деветмесечието е общо 1.668 млн. тона, което е с 9% повече от миналата година. С 2% се е увеличило и производството на концентрат. Факторите, които са ограничили по-нататъшното свиване на разходите, са увеличените разходи за труд, по-активните дейности по запълване на отработените участъци от рудника и по-високите цени на електроенергията.Капиталовите разходи в "ДПМ Челопеч" през първите девет месеца на тази година са намалели до 10.5 млн. долара. За същия период на 2015 г. компанията инвестира 14 млн. долара, но тогава бяха приключени някои по-големи проекти.Другият проект на DPM в България – изграждането на нов минно-обогатителен комплекс за златна руда край Крумовград, също отбеляза напредък през третото тримесечие. През август другото дъщерно дружество на канадската компания - "ДПМ Крумовград", получи последното необходимо разрешително, за да започне строителството. От отчета става ясно, че в момента се прави разчистване на терена от дървета. Самото строителство трябва да започне до края на годината, като за последното тримесечие компанията планира между 8 и 10 млн. долара инвестиции в проекта. До две години на мястото ще бъде изградена открита мина с обогатителна фабрика и модерно съоръжение за минни отпадъци. Началната инвестиция се оценява на 178.2 млн. долара. Предвижда се мината да работи в продължение на 8 години, като за този период ще бъдат добити 685 549 троиунции злато и 309 915 троиунции сребро.В края на септември DPM продаде предварително част от златото, което ще бъде произведено в Крумовград. Тя получи 50 млн. долара срещу приблизително 9% от очаквания добив през 2019 и 2020 г.


description: Германското министерство на околната среда обяви програма за подпомагане на компании и общини

title: Нова възможност за финансиране на проекти в сферата на екоиновациите

maintext:
Проектите трябва да бъдат в областта на ограничаване на емисиите на парникови газове, енергийната ефективност, подобряване качеството на въздуха и водите, опазването на почвите, въвеждането на екологосъобразни производствени процеси и ефективно използване на ресурсите и повишаване на информираността
© КРАСИМИР ЮСКЕСЕЛИЕВ
Подкрепата по програмата на германското министерство на околната среда достига до 50 - 70% от стойността на проекта.
Финансирането се осъществява под формата на грантове или нисколихвени целеви заеми от германската KfW.
Програмата цели постигането на бързи и благоприятни трансгранични екологични резултати, както и подкрепа за мерки срещу изменението на климата в световен мащаб. Инициативата е насочена към проекти, които прилагат нови за страната или за съответния район стандарти, водещи до подобряване на екологичната обстановка и оптимизация на ресурсите. Набляга се и на моделния характер на проектите, които да бъдат пример за последващи действия. Срокът за подаване на предложенията е 31 май 2017 г., а годишният бюджет на програмата се разпределя между бенефициерите от България, Чехия, Полша, Латвия и Румъния. Няма изрично посочен размер на подкрепата, за която може да се кандидатства.
Допустими кандидати по схемата са предприятия, общини и общински предприятия, като се прилага европейското законодателство в областта на държавните помощи. Финансирането се осъществява под формата на грантове или нисколихвени целеви заеми, които се изплащат от банковата група KfW. В случай на заем лихвената субсидия се предвижда за първите 5 години, а максималният срок на заема е до 30 години. Изисква се съфинансиране от кандидата в определен от него подходящ за проекта размер,
като досегашният опит показва, че обикновено финансирането, което програмата предоставя, достига до 50 - 70% от стойността на проекта.
Във връзка с реализирането на проекта е възможно да бъдат финансирани и програми за обучение и обмен. Досега подкрепените към момента проекти от други държави по програмата са свързани с изграждането на когенерационна система, работеща с изгаряне на слама; модернизация на отоплителна система, вкл. на система за прахоулавяне; обучение на мениджъри по енергийна ефективност; модернизация на топлоцентрала и разпространение на информация сред потребителите за тяхното потребление и начините за икономии; паркове за вятърна енергия; мерки за енергийна ефективност на жилищни сгради; почистване и обновяване на пречиствателни станции; създаване на фонд, подпомагащ преориентацията на традиционни горивни инсталации за работа с биогорива; възстановяване на мониторингови станции за качество на водите.
Важно е да се знае, че програмата не цели подобряване на инфраструктура само по себе си, както е в много от оперативните програми. Тук акцентът е поставен върху въвеждането и прилагането на практически и иновативни мерки (вкл. и оборудване) за подобряване на водите, въздуха и почвите, общото екологично състояние, въвеждането на мерки за енергийна ефективност и употребата на възобновяеми източници, стимулиране на политиките и нагласите в страните участнички към екоиновации за обществена полза. Цели се и по-широкото възприемане на политиките за опазване на околната среда сред населението.
Четири са основните изисквания към проектните предложения: проектът да включва прилагането на високи технологични стандарти, които да са по-високи от обичайните за страната; проектът да служи като модел за последващи действия, политики и проекти за надграждане; научноизследователските и развойни дейности по проекта да са приключили и техническото прилагане на проекта все още да не е започнало.
Програмата за иновации в околната среда допълва, без да припокрива, оперативна програма "Околна среда 2014 - 2020", като е в синхрон с българските и европейските политики и програми в областта на екологията и защитата от климатичните промени, но поставя акцент върху въвеждането на иновативен елемент в съответните области и предлаганите решения.
dbakalova@moew.government.bg
На 1 ноември Министерството на околната среда и водите започна набирането на проекти по Програма за иновации в околната среда в рамките на споразумение с германското Федерално министерство на околната среда, опазването на природата, строителството и ядрената безопасност.Програмата подкрепя проекти в областта на климата (ограничаване на емисиите на парникови газове, енергийната ефективност); подобряването на качеството на въздуха и водите; опазването на почвите; въвеждането на екологосъобразни производствени процеси и ефективно използване на ресурсите и повишаване на информираността.Кандидатстването по схемата се извършва чрез апликационна форма, която се прилага на български и на немски език. Водеща при прегледа на документите е немската версия. Заявлението за финансиране трябва да съдържа подробно описание на проекта, по-специално за целите на екологосъобразни и икономически решения, на техния иновативен аспект, пълен финансов план за цялата инвестиция, включително изисквания за финансиране, надежден график за изпълнение на проекта и оценка на проекта от страна на Министерството на околната страна и водите. Първоначалният преглед на проектната идея се извършва от българска страна от Министерството на околната среда и водите. След техния преглед и оценка заявленията се адресират към Федералното министерство на околната среда на Германия, които вземат крайното решение за финансиране.Апликационните документи за кандидатстване по програмата следва да се изпращат в МОСВ на адрес: София 1000, бул. "Княгиня Мария Луиза" №22, дирекция "Координация по въпросите на ЕС и международно сътрудничество" - на вниманието на г-жа Диана Бакалова. За въпроси: тел.: + 359 (2) 940 62 80 или e-mail:Рубриката се подготвя със съдействието на Българската асоциация на консултантите по европейски програми.


title: Опраскването на опрасканите

maintext:
- Свръхактивността на прокуратурата по време на политическа криза е завладяване на територия и демонстрация на сила.
- Новото е мащабът, методите са същите.
- Цацаров играе конюнктурно, но подсигурява и себе си.
Фотограф: Юлия Лазарова
Фотограф: Георги Кожухаров
Фотограф: Георги Кожухаров
Има една дата, която зам.-председателят на ГЕРБ Цветан Цветанов едва ли ще забрави - 23 април 2013 г. В продължение на целия ден той беше развеждан като циркова мечка из следствието и прокуратурата, за да бъде разпитван по обвиненията, които му бяха повдигнати. Офанзивата започна малко след като първото правителство на Бойко Борисов подаде оставка - в ярък контраст с подкрепата за избирането му, която главният прокурор Сотир Цацаров получи от партията на Цветанов само пет месеца по-рано.След изминалите три години и половина от тези събития разследванията срещу бившия вътрешен министър са забравено минало - едни прекратени, други завършили с оправдателни присъди. Днес отново има паднало правителството и прокуратурата отново слага маската на независимостта и борбата с корупцията.За по-малко от седмица след оставката на Борисов двама министри от кабинета му, един бивш министър и настоящ депутат от ГЕРБ, както и един зам.-министър станаха обвиняеми, а половината Министерски съвет мина през следствието, за да обяснява на прокурори и следователи елементарни процедури.Познатата драматургия използва старите изпитани похвати от години, но впечатлява с мащаба си, който, изглежда, трябва да създаде усещането, че в България се случва нещо румънско и Цацаров има волята да попълни цял отряд на Централния софийски затвор с лица, заемали висши държавни постове. Сериозният проблем обаче произтича от все по-откритата намеса на главния прокурор в политическия контекст - с видимата цел да го контролира.На излизане от следствието, където беше призован, за да даде показания по разследването за ваксините, бившият правосъден министър Христо Иванов заяви, че става дума за "демонстрацията на политическо влияние от Цацаров", тъй като всеки, който поне малко познава как функционира държавното обвинение, много добре знае, че няма как подобна кавалкада от министри в следствието да се случи без одобрението на главния прокурор.Освен демонстрацията акцията срещу правителството издава мачкане на тази част от управляващите, които са имали етикета неблагонадеждни - вчерашните "лоши" в медиите на Делян Пеевски са днешните обвиняеми и призовани на разпит като свидетели. Струва си в тази връзка да се отбележи, че нито един министър от кабинета "Орешарски", предложил Пеевски за шеф на ДАНС, не стана обект на прокурорска проверка.А премиерът в оставка Бойко Борисов, който също беше призован тази седмица да даде показания за ваксините, почти похвали случващото се. "Дали сме в оставка или не, няма никакво значение. Аз съм бил и в опозиция тук 3-4 пъти", каза той на излизане от следствието. Спокойствието му е разбираемо в определен контекст. Преди три години прокуратурата образува срещу него три ключови разследвания - за полетите на "Авиоотряд 28", за смъртта на Тодор Димов-Чакъра при операция на МВР, ръководена от Борисов, и за записаните разговори на покойния директор на митниците Ваньо Танов по казуса с покойния бизнесмен Михаил Михов - Мишо Бирата. И трите дела бяха прекратени през 2014 г., когато се разбра, че ГЕРБ се връща на власт след падането на правителството на БСП и ДПС.Оттогава Борисов, който имаше ключова роля в избора на Сотир Цацаров за главен прокурор, не само избягва да се конфронтира с него, но през последните две години му преотстъпи от собствената си власт и тази на ГЕРБ. Преди година, подавайки оставка след бламираната съдебна реформа, бившият министър Христо Иванов посочи: "Г-н Борисов винаги е бил достатъчно ясен с мен, че ще се свършат само неща, които са били съгласувани със Сотир Цацаров."Сегашната демонстрацията на политическо влияние е с по-фина настройка и дава да се разбере, че ГЕРБ ще бъдат допуснати отново в управлението само във вид, който не би създавал проблеми на главния прокурор и неговите стратегически партньори. Обвинението срещу министъра на отбраната в оставка от Реформаторския блок Николай Ненчев е нещо като прокурорски дар за новоизбрания президент Румен Радев, който има важна роля в разследването за ремонта на руските изтребители. Бившият ръководител на военновъздушните сили е давал поне веднъж показания по това дело, но за разлика от широко покритите в медиите разпити на министри в оставка посещението му в следствието е запазено в тайна. Струва си да припомним, че по време на кандидатпрезидентската си кампания ген. Радев първо заяви, че ще отиде до Румъния, за да се запознае на място с резултатите от работата на независимата прокуратура там, но бързо след това се поправи, че по темата "съдебна реформа" мнението на главния прокурор е "определящо".За представлението на прокуратурата има и друг важен повод - съвсем скоро се очаква да бъде готов докладът на експертите, изпратени от ЕК да одитират държавното обвинение в България. След по-малко от два месеца ще бъде представен и редовният мониторингов доклад на Брюксел за борбата с корупцията и организираната престъпност. С повдигнатите накуп обвинения на дузина бивши и настоящи министри и депутати Цацаров се надява да си оправи статистиката в последния момент. Друг е въпросът, че ЕК настоява за постоянни успехи и отдавна е свикнала с показната преддокладна активност.Общото във всички разследвания, по които прокуратурата се активизира последната седмица, е, че очевидно са били пазени именно за този момент. Всъщност дори и говорителят на главния прокурор Румяна Арнаудова каза, че привличането на Петър Москов за обвиняем е било умишлено забавено, за след като "минат изборите" - за да не се политизирала прокуратурата.Но наличието на подобни дела срещу "неизвестен извършител - член на Министерския съвет" - или на етап предварителна проверка, или с повдигнато обвинение, е изключително удобно средство за шантаж над изпълнителната власт. Затова и няма да чуете друг министър да заговори за нуждата от реформа на прокуратурата и ефективна борба с корупцията. Бъдещият със сигурност вече знае, че мнението на главния прокурор е определящо.Tезата, която прокуратурата ще се опита да докаже по делото срещу Николай Ненчев, е, че той е извършил длъжностно престъпление. Според обвинението той не е изпълнил задълженията си по закон да "осигури авиационната безопасност и летателната годност на военновъздухоплавателни средства от изтребителната авиация на ВВС на страната ни", като е разпоредил договорите за поддръжка на МиГ-овете, сключени от подчинените му по силата на 5-годишното рамково споразумение с авиокорпорацията РСК МиГ, да не се изпълняват. В резултат е паднал нальотът на българските пилоти по изискванията на НАТО и е била създадена опасност от допускане на тежки летателни инциденти поради разтренираност.Сюжетът с досъдебното производство, по което беше обвинен Ненчев, започва през пролетта на 2015 г., когато прокуратурата се самосезира по негово интервю за в. "Сега", в което той казва, че е бил подложен на натиск заради намерението му ремонтът на МиГ-овете да се извършва в Полша. Пред изданието министърът, който сега е в оставка, казва също, че е получил предложение за подкуп и е бил заплашван.За разлика от далеч по-конкретните данни за злоупотреби, които всекидневно се появяват в медиите и които прокуратурата отказва да види (от интервюто на Цветан Василев до аферата "Яневагейт"), в продължение на няколко месеца тя извършваше проверка по интервюто на Ненчев и накрая отказва да образува разследване. Без прецедент прокурорското постановление е качено на интернет страницата на институцията - с удебелени пасажи, част от които се съдържат в прессъобщението от тази седмица за повдигнатото обвинение на Ненчев.Така се изясняват два важни факта - фактическата обстановка, заради която Ненчев беше обвинен през ноември 2016 г., е била ясна още към лятото на 2015 г. И второ - ключови се оказват показанията на ген. Радев, който е в конфликт с министъра си, защото държи ремонтът на миговете да стане в Русия, а не в Полша. Очевидно след изборите прокуратурата възприема тезата на бъдещия президент. Впрочем тази седмица той също е бил разпитван по делото срещу Ненчев, но без това да бъде публично огласено.Формалното основание за обвинението срещу Ненчев пристига в прокуратурата като сигнал от столичния адвокат Ромил Златанов, който твърди, че са налице закононарушения при сключването на договора за ремонт на МиГ-овете. Сигналът е препратен на Специализираната прокуратура, която го изпраща на градската. Там прокурор Десислава Пиронева, която е командирована, възлага проверка на ДАНС, която прераства в досъдебно производство срещу неизвестен извършител - член на Министерския съвет. Именно по това разследване беше обвинен тази седмица министърът на отбраната в оставка от квотата на Реформаторския блок.Обвиненията срещу друг министър от квотата на Реформаторския блок - Петър Москов, за бартера на ваксините са три: две за престъпления по служба и едно за безстопанственост. Според прокуратурата той първо е целял да набави облага за чужда държава - здравното министерство на Турция под формата на произведени в България ваксини. Второто е за несъбраните заради бартера мита и ДДС за внесените от Турция ваксини – 323 061.87 лв., като освен това е създал "недоверие в авторитета на Министерството на здравеопазването". А третото е, че е допуснал производството на ваксини в държавна фирма без разрешение.И в трите случая Москов е изпълнил решения на Министерския съвет, взети неприсъствено. И тъй като на практика е действал в рамките на мандата, предоставен му от правителството, е малко вероятно от делото срещу него да излезе каквото и да било.Разследването започва в края на 2015 г., а според говорителя на главния прокурор Румяна Арнаудова обвинителният акт е бил готов преди два месеца и половина, но умишлено бил забавен "заради изборите". Остава загадка обаче защо чак след като Москов официално беше привлечен като обвиняем, започна призоваване на избрани министри от кабинета в оставка като свидетели.Един от прокурорите по това дело отново е Емил Петров, брат на бившия шеф на столичното следствие Петьо Петров-Еврото. Той беше командирован дълго време в Софийската градска прокуратурата от районната във Враца, за да наблюдава ключови разследвания, оставящи силен привкус на поръчкови - от делата за Богомил Манчев и други разследвания, свързани с енергетиката, до това срещу бившия съсобственик в завода "Рубин" Юрий Ангелов. По времето, когато Цветан Василев се ползваше с чадър от прокуратурата, Ангелов беше притиснат да отстъпи дела си с разследване, което прокуратурата образува срещу него.През 2014 г. Емил Петров не успя да получи доверието на Висшия съдебен съвет в конкурса за ръководител на Окръжната прокуратурата във Враца, след като стана ясно, че е преписал чужда концепция, но малко по-късно същият ВСС прецени, че той има достатъчно качества, за да стане титулярен обвинител в градската прокуратура.Парадоксалното в случая е, че според достъпна декларация за конфликт на интереси на Емил Петров от 2008 г. той е декларирал, че е член на сдружение "Граждани за европейско развитие за България", върху чиято платформа беше учредена едноименната партия, дошла на власт през 2009 г."Прокуратурата разследва АЕЦ "Белене" е сюжет с близо десетгодишна давност. Опитите датират от първите години в мандата на предишния главен прокурор Борис Велчев, като от тогава до днес в медиите периодично беше хвърляна бомба, че "има сериозни данни за извършени нарушения".Започнатите разследвания бяха прекратявани и в крайна сметка нищо не влизаше в съда. Чак през последния месец бяха обвинени трима бивши министри на икономиката - Румен Овчаров, Петър Димитров (БСП) и Делян Добрев (ГЕРБ), както и изпълнителни директори на Националната електрическа компания (НЕК).Овчаров ще отговаря за длъжностна безстопанственост, тъй като през 2006 г. като министър и принципал на НЕК не е упражнил контрол над изпълнителните директори на компанията при сключването на договора с "Атомстройекспорт", с което е допуснал щета за 193 млн. евро. Идентично е и обвинението към наследилия го на поста Петър Димитров.Делян Добрев е обвинен за същото престъпление, но с мотива, че не е предприел действия за изпълнение на предложеното от него и гласувано от Министерския съвет решение за прекратяване на строителството на централата.Вероятно по същото разследване обвинения ще бъдат повдигнати и на други министри на енергетиката - Трайчо Трайков и Теменужка Петкова.Прокурори по делото са Емил Петров, брат на бившия шеф на столичното следствие Петьо Петров, познат с прякора Еврото. Той е прокурорът, който подписа обвиненията срещу енергийния предприемач Богомил Манчев и Събин Събинов през 2013 г., а разследването завърши с фиаско. По "Белене" има още двама обвинители - Десислава Пиронева (която работи и по делото срещу Ненчев) и Дойчо Тарев, който представляваше прокуратурата в делото срещу Христо Бисеров, завършило с две оправдателни присъди.


description: Общо в САЩ за двата дни са изхарчени над 6.5 млрд. долара

title: Черният петък може да надмине киберпонеделника по онлайн продажби

maintext:
Търсенето във физическите магазини също се повишава, но не с темповете на онлайн търговията
© David Mcnew
Инвеститорите ще наблюдават отблизо как ще се отразят намаленията на печалбите през четвъртото тримесечие.
Според данните на DynamicAction, анализаторска група за ритейл сектора, специалните оферти, които важат само за онлайн пазаруването, са се повишили с 42% за черния петък през тази година спрямо предишната. Тези оферти включват както намаления само за онлайн магазините, така и промоционални кодове и други
промоции. Walmart, най-голямата ритейл верига в света, която отговаря за 9% от общите продажби в САЩ, обяви тази година, че ще има огромни намаления както във физическите, така и в онлайн магазините, за да може да се противопостави на Аmazon, която е доминиращ фактор през сезона.
Инвеститорите обаче ще наблюдават отблизо как ще се отразят тези намаления на печалбите през четвъртото тримесечие. "Казвал съм
го преди, ще го кажа и сега - ще спечелим този сезон откъм цени", коментира Стив Братспис, главен директор в Walmart. "Ще спечелим черния петък, киберпонеделника и всеки ден след това", добавя още той.
Обичайно търговците на дребно се надяват, че покрай продуктите, които са с намаление, клиентите ще се насочат и към други предложения, които са на пълна цена или с леко коригирана. Според данните на Федерацията на ритейлърите обаче над 30% от тези, които са се възползвали от черния петък, са закупили само стоки с намаление. Според Чарли О'Ший, анализатор в Moody's, колко добре са се справили веригите ще стане ясно през идните дни. "Ако в дните след черния петък един магазин има намаления от 60%, значи продажбите са били слаби. Ако намаленията са от 30%, уикендът е бил силен", коментира той.
Големите онлайн продажби в САЩ по време на черния петък са на път да надминат тези от киберпонеделника, който традиционно е най-натовареният ден за електронната търговия в страната. Сериозните намаления от първите дни на празничния сезон обаче могат да не доведат до по-големи печалби за търговските вериги, съобщава Financial Times.Според данните на Adobe Digital Index онлайн продажбите в САЩ за черния петък са достигнали рекордните 3.34 млрд. долара, с една пета по-висока сума от тази през миналата година. Според същите данни на агенцията киберпонеделникът - денят за високи намаления в онлайн магазините, насочен предимно към технологиите - най-вероятно ще отбележи продажби от 3.36 млрд. долара, увеличение с 9.4% спрямо предходната година.Така дори черният петък да не надмине киберпонеделника по продажби през тази година, ако тенденциите се запазят, от следващата година традициите на онлайн пазаруването в САЩ ще бъдат нарушени. Нарастващата конкуренция между физическите и онлайн магазините кара всички търговци да свалят цените си до възможно най-ниското ниво. Националната федерация на търговците на дребно обяви, че средно през уикенда са били изхарчени 289 долара, докато през миналата година сметката е била 300 долара. Една от причините са именно агресивните намаления, целящи да достигнат до възможно най-голям брой хора.Освен всичко друго черният петък е поставил и рекорд за мобилно пазаруване. От телефони и таблети са били закупени стоки за 1.2 млрд. долара. За пръв път тази сума преминава границата от 1 млрд. долара според данните на Adobe Digital Index. Увеличението спрямо миналата година е 33%.


description: Предвидени са пет грантови схеми, различни от познатата и най-популярна досега помощ за оборудване и софтуери

title: Какво ще се финансира през 2017 г. по програма "Иновации и конкурентоспособност"

maintext:
Схемата за повишаване на енергийната ефективност в големи предприятия ще бъде обявена през декември тази година и ще набира проекти в продължение на 6 месеца.
© Цветелина Белутова
Ангелина Добрева, управител, "Адекум проекти за развитие", член на БАКЕП
Фокусът през 2017 г. на програмата
- Подпомагане на енергийна и ресурсна ефективност
- Иновации и стартиране на бизнеси, които решават общоевропейски проблеми или бизнеси в сфери, които ЕС иска да развива приоритетно.
Министерството на икономиката представи амбициозни планове за безвъзмездна помощ за бизнеса през 2017 г. в индикативния годишен график за програмата "Иновации и конкурентоспособност". През следващата година са предвидени пет грантови схеми, различни от познатата и най-популярна досега помощ за оборудване и софтуери, целящи стандартно подобряване на конкурентоспособността чрез повече и по-качествено производство.Петте схеми, от които бизнесът ще може да се възползва, са фокусирани върху подпомагане на енергийна и ресурсна ефективност, иновации и стартиране на бизнеси, които решават общоевропейски проблеми, или бизнеси в сфери, които ЕС иска да развива приоритетно.Размерът на безвъзмездното финансиране ще се подчинява както досега на следните принципи:- процент на безвъзмездната помощ, достигащ до 90% за проекти, искащи малка подкрепа – до 391 хил. лв.- по-малък процент на безвъзмездна помощ за големи грантове, както и за големи предприятия - от 70% до 25%.Новата година ще започне с една от много малкото възможности за големи предприятия в периода 2014 - 2020 г.: "Повишаване на енергийната ефективност в големи предприятия" ще бъде обявена през декември тази година и ще набира кандидатури в продължение на 6 месеца.По нея ще се предоставя:- Безвъзмездна помощ до 2.5 млн. лв. за оборудване, което едновременно увеличава производствения капацитет и намалява енергийната консумация на единица продукция. Помощта достига до 25% за предприятия, базирани в Югозападна България, и 45% за всички останали.- Безвъзмездна помощ до 391 хил. лв. за строително-монтажни работи и системи, които произвеждат или трансформират енергия: системи за отопление и охлаждане; оползотворяване на отпадъчна топлина; когенерационни инсталации; ВЕИ за собствено ползване; системи за мониторинг на енергопотреблението. Помощта за този тип инвестиции е предвидена да бъде 50% от разходите.Първа през 2017 г. ще бъде отворена схема "Разработване на продуктови и производствени иновации". Тя ще финансира разработката на иновативни продукти, услуги и технологии от зрели малки и средни предприятия (МСП) и големи предприятия за разлика от всички досегашни схеми за разработка на иновации, финансирали само стартиращи фирми. Кандидати с над 3-годишна история ще могат да получат до 1 млн. лв. грант, вариращ между 25% и 90% от инвестицията в зависимост от размера на предприятието кандидат и размера на проект. Ще бъдат подпомагани разходи за създаване на прототипи, оборудване и софтуер за развитие и тестване, купуване на интелектуална собственост, развоен труд, свързан с иновацията. Както всяко финансиране за иновации, то ще бъде фокусирано ексклузивно във фирми от сферите на информационните и комуникационни технологии, здравословен живот, биотехнологии, креативни и рекреативни индустрии, мехатроника и чисти технологии.Грантова схема "Подкрепа за създаване и развитие на тематично фокусирани лаборатории" се очаква през лятото на 2017 г. По нея ще бъде предоставена подкрепа за създаване на нови лаборатории, разширяване и модернизирани на съществуващи лаборатории на МСП и големи предприятия. Схемата ще финансира експерименталната инфраструктура на индивидуални предприятия с цел разработка и комерсиализация на нови продукти.В началото на лятото ще бъде отворена схемата "Подкрепа за насърчаване на предприемачеството в области, свързани с европейски и регионални предизвикателства". Финансовата помощ по нея ще бъде за стартиране на бизнес в творчески и културни индустрии, разработване на нови продукти и услуги, свързани със застаряване на населението, полагане на грижи и здравеопазване, в т.ч. социално предприемачество. Предвижда се и подкрепа на идеи, които ще се реализират от жени предприемачи, стартиращи предприемачи – до 29 години и над 50 години. Финансирането може да достигне до 90% от първоначалните оперативни, инвестиционни и консултантски разходи на стартъпите. Таванът на гранта е 391 хил. лв.Последната за следващата година грантова схема, предоставяща директна финансова помощ за бизнеса, е "Подкрепа за пилотни и демонстрационни инициативи за ефективно използване на ресурсите". Тя ще финансира внедряването на иновативни технологии за използване на рециклирана суровина, рециклиране на отпадъчни суровини, намаляване на използваните ресурси. Схемата ще бъде достъпна за съществуващи МСП от производствения сектор, които ще могат да кандидатстват за грант между 35% и 75% от инвестицията в размер, вариращ между 300 хил. лв. и 3 млн. лв. Ще бъдат субсидирани разходи за оборудване, технически консултантски услуги, материали, управление на демонстрационния проект.До настоящия момент Министерството на икономиката успява да управлява ефективно оперативна програма "Иновации и конкурентоспособност", като отваря регулярно грантови схеми, оценява проектите относително бързо и предоставя безвъзмездна помощ на максимален брой фирми спрямо наличните средства от ЕС. Спечелилите проекти получават адекватен и бърз предварителен контрол на всеки етап от изпълнението, плащанията при добро изпълнение от страна на фирмите се получават в рамките на два месеца от поискване – завидно кратък срок спрямо други оперативни програми и забавяния от 18 месеца в началото на оперативна програма "Конкурентоспособност".Темпът и организацията на работа на администрацията по програмата за бизнеса дават основателна убеденост, че петте грантови схеми, предвидени за следващата година, ще станат реалност и ще подпомогнат смислени, иновативни инвестиции на големи, малки, средни и микропредприятия от индустрията и услугите с висока добавена стойност.Рубриката се подготвя със съдействието на Българската асоциация на консултантите по европейски програми